CELEX: 52014XG0204(02)
Language: bg
Date: 2014-02-04 00:00:00
Title: Заключения на Съвета и на представителите на правителствата на държавите-членки, заседаващи в рамките на Съвета, относно свободата и плурализма на медиите в цифровата среда

4.2.2014   
            
            
               BG
            
            
               Официален вестник на Европейския съюз
            
            
               C 32/6
            
         Заключения на Съвета и на представителите на правителствата на държавите-членки, заседаващи в рамките на Съвета, относно свободата и плурализма на медиите в цифровата среда
   2014/C 32/04
   СЪВЕТЪТ НА ЕВРОПЕЙСКИЯ СЪЮЗ И ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ, ЗАСЕДАВАЩИ В РАМКИТЕ НА СЪВЕТА,
   КАТО ОТБЕЛЯЗВАТ, ЧЕ:
   
               1.
            
            
               Свободата и плурализмът на медиите са основни ценности, заложени в Хартата на основните права на Европейския съюз. Те са важен стълб на демокрацията, тъй като медиите играят значима роля за осигуряване на прозрачност и отчетност и оказват влияние върху общественото мнение и участието и приноса на гражданите в процесите на вземане на решения;
            
         
               2.
            
            
               През последните години в Европейския съюз се наблюдават редица предизвикателства по отношение на свободата и плурализма на медиите. Те включват въпроси, които са предмет на съдебни дела, официални разследвания, доклади на Европейския парламент и неправителствени организации, както и на национални и европейски парламентарни дебати;
            
         
               3.
            
            
               Прозрачността по отношение на собствеността на медиите и източниците им на финансиране е от първостепенно значение за гарантиране на свободата и плурализма на медиите;
            
         
               4.
            
            
               Осигуряването на защита на журналистите от неправомерно влияние е от ключово значение за гарантиране на медийната свобода и придобива още по-голяма актуалност в условията на икономическа криза и трансформиране на медийния сектор;
            
         
               5.
            
            
               Осигуряването на адекватна защита на журналистическите източници е ключов елемент на медийната свобода;
            
         
               6.
            
            
               Директивата за аудиовизуалните медийни услуги, която е регулаторната рамка за аудиовизуалните медийни услуги в ЕС, допринася за укрепването на свободата и плурализма на медиите. Компетентните регулаторни органи в областта на аудиовизията в държавите членки играят основна роля за прилагането на тази рамка;
            
         
               7.
            
            
               Комисията финансира редица проучвания, доклади, проекти и координира дейности в областта на свободата и плурализма на медиите;
            
         
               8.
            
            
               Съветът на Европа развива много важна дейност в областта на свободата и плурализма на медиите. В този смисъл в Меморандума за разбирателство от 2007 г. между Съвета на Европа и Европейския съюз свободата на изразяване и свободата на информацията се посочват сред общите приоритети и основните области на сътрудничество между двете организации;
            
         
               9.
            
            
               Интернет улеснява достъпа до информация и предоставя на гражданите нови възможности за участие, дискусии и съставяне на мнение. Макар това да допринася за свободата на изразяване и да стимулира плурализма на мнения, пораждат се нови предизвикателства, свързани с начина, по който хората получават информация и я оценяват. Следва да бъде отделено специално внимание на отрицателните последици, които могат да произтекат както от прекомерната концентрация в сектора, така и от затвърждаването на доминиращите позиции на играчите, контролиращи достъпа до съдържание;
            
         
               10.
            
            
               Предвид глобалния характер на интернет тези въпроси не могат да се вместят в географски определени граници.
            
         ПОСТИГАТ СЪГЛАСИЕ, ЧЕ:
   
               11.
            
            
               Високото равнище на независимост и плурализъм на медиите е от първостепенно значение не само за демокрацията, но допринася и за повишаването на икономическия растеж и за неговата устойчивост;
            
         
               12.
            
            
               Съветът на Европа играе важна роля за определяне на стандартите за свободата и плурализма на медиите и затова сътрудничеството с тази организация следва да продължи и да се доразвива;
            
         
               13.
            
            
               Гражданите трябва да имат лесен достъп до информацията за собствеността на дадена медия, както и за други структури или лица, които имат полза от тази собственост, за да могат да направят осведомена преценка на предоставяната информация. В това отношение медийната грамотност играе важна роля;
            
         
               14.
            
            
               Сътрудничеството и обменът на добри практики между регулаторните органи в областта на аудиовизията и другите компетентни органи допринасят за функционирането на единния пазар на ЕС и за отворения и плуралистичен медиен пейзаж;
            
         
               15.
            
            
               Гарантирането на високи равнища на свобода и плурализъм на медиите е от първостепенно значение за това ЕС да се ползва с доверие при преговорите с присъединяващите се държави и на международните форуми.
            
         ПРИВЕТСТВАТ:
   
               16.
            
            
               Зелената книга на Комисията „Подготовка за един напълно интегриран аудио-визуален свят“ (1).
            
         ВЗЕМАТ ПОД ВНИМАНИЕ
   
               17.
            
            
               Независимия доклад на Групата на високо равнище относно свободата и плурализма на медиите (2) и доклада на Форума за бъдещето на медиите (3).
            
         ПРИКАНВАТ ДЪРЖАВИТЕ-ЧЛЕНКИ:
   
               18.
            
            
               Да гарантират независимостта на своите регулаторни органи в областта на аудиовизията;
            
         
               19.
            
            
               Да вземат подходящи мерки за осигуряване на действителна прозрачност по отношение на собствеността на медиите;
            
         
               20.
            
            
               Да вземат подходящи мерки за закрила на правото на журналистите да защитават източниците си и за предпазване на журналистите от неправомерно влияние;
            
         
               21.
            
            
               В зависимост от националните условия, да вземат подходящи мерки за предотвратяване на възможните отрицателни последици от прекомерната концентрация на медийната собственост.
            
         ПРИКАНВАТ КОМИСИЯТА, В РАМКИТЕ НА ОБЛАСТИТЕ И НА КОМПЕТЕНТНОСТ:
   
               22.
            
            
               Да продължи да подкрепя проекти, насочени към по-добра защита на журналистите и медийните професионалисти;
            
         
               23.
            
            
               Да продължи да подкрепя независимия инструмент за мониторинг, с помощта на който се оценяват рисковете за плурализма на медиите в ЕС (обсерватория за медиен плурализъм), въведен от Европейския институт във Флоренция, и да насърчава по-нататъшното му използване от държавите членки и всички заинтересовани страни;
            
         
               24.
            
            
               Да засили сътрудничеството между регулаторните органи на държавите-членки в областта на аудиовизията чрез действия от незаконодателно естество (4) и да насърчава добрите практики, свързани с прозрачността по отношение на собствеността на медиите;
            
         
               25.
            
            
               Да прави оценка на ефективността на тези мерки с оглед обмисляне на необходимостта от предприемане на по-нататъшни действия.
            
         ПРИКАНВАТ ДЪРЖАВИТЕ-ЧЛЕНКИ И КОМИСИЯТА, В РАМКИТЕ НА СЪОТВЕТНИТЕ ИМ ОБЛАСТИ НА КОМПЕТЕНТНОСТ:
   
               26.
            
            
               Да защитават, насърчават и прилагат ценностите, заложени в Хартата на основните права на ЕС, и в този смисъл да предприемат действия спрямо предизвикателствата пред свободата и плурализма на медиите в целия ЕС при пълно спазване на принципа на субсидиарност.
            
         
      (1)  Док. 8934/13 — COM(2013) 231 final.
   
      (2)  http://ec.europa.eu/digital-agenda/sites/digital-agenda/files/HLG%20Final%20Report.pdf
   
      (3)  http://ec.europa.eu/information_society/media_taskforce/doc/pluralism/forum/report.pdf
   
      (4)  Комисията не е съгласна с израза „действия от незаконодателно естество“ и би предпочела формулировка с по-отворен характер.